EELNÕU

**NARVA LINNAVALITSUS**

**KORRALDUS**

Narva \_\_\_\_\_\_\_\_\_\_\_\_ nr \_\_\_\_\_\_

**Narva Sotsiaaltöökeskuse poolt osutatavate teenuste raames toitlustamise maksumuse kehtestamine**

**1. ASJAOLUD JA MENETLUSE KÄIK**

Narva Linnavalitsuse 10.09.2014 määruse nr 27 "Narva Sotsiaaltöökeskuse põhimäärus" kohaselt on Narva Sotsiaaltöökeskus hoolekandeasutus, mis osutab teenuseid sotsiaalselt vähekindlustatud isikutele, sealhulgas lapsed ja lastega perekonnad, puuetega ja eakad inimesed, toimetulekuraskustega täiskasvanud.

Narva Sotsiaaltöökeskuse peamiseks eesmärgiks on kvaliteetsete sotsiaalteenuste osutamine Narva linnas, linnaelanike toimetuleku igakülgne toetamine ning toimetulekuraskuste ennetamiseks, kõrvaldamiseks või kergendamiseks abi osutamine ja sotsiaalsete erivajadustega isikute sotsiaalsele turvalisusele, arengule ja ühiskonnas kohanemisele kaasaaitamine. Lähtudes Sotsiaalhoolekande seaduse ja kehtivate õigusaktide nõuetest Narva Sotsiaaltöökeskus peab oma klientidele toitlustamise tagama järgmiste teenuste osutamisel: väljaspool kodu osutatav üldhooldusteenus, turvakoduteenus lastele, asendushooldusteenus, vältimatu sotsiaalabi teenus ja supiköögiteenus.

Narva Sotsiaaltöökeskus osutab väljaspool kodu üldhooldusteenust, mille eesmärk on turvalise keskkonna ja toimetuleku tagamine täisealisele isikule, kes terviseseisundist, tegevusvõimest või elukeskkonnast tulenevatel põhjustel ei suuda kodustes tingimustes ajutiselt või püsivalt iseseisvalt toime tulla. Sotsiaalhoolekande seaduse § 20 lg 3 kohaselt teenuse osutamisel ööpäevaringselt tagab teenuseosutaja teenuse saajale majutamise ja toitlustamise.

Narva Sotsiaaltöökeskuse Turvakodu osakond osutab lastele turvakoduteenust, mille eesmärk on tagada lastele, kes vajab abi tema hooldamises esinevate puuduste tõttu, ajutist eluaset, turvalist keskkonda ja esmast abi. Narva Linnavolikogu 21.03.2013 määruse nr 12 "Laste turvakoduteenuse osutamise tingimused ja kord Narva linnas" § 3 lõike 1 kohaselt osutatakse teenust ööpäevaringselt 0-kuni 18-aastastele lastele, vajaduse korral ka teenusel olevat last hooldatavale isikule. Sama paragrahvi lõike 5 punkti 1 kohaselt osutatav teenus tagab ööbimisvõimaluse ja toitlustamise.

Samuti osutab Turvakodu osakond asendushooldusteenust, mille eesmärk on pika- või lühiajaliselt lapse heaolu ja õiguste tagamine, lapsele tema põhivajaduste rahuldamiseks peresarnaste elutingimuste võimaldamine, lapsele turvalise ja arenguks soodsa elukeskkonna loomine ning lapse ettevalmistamine võimetekohaseks toimetulekuks täisealisena.

Sotsiaalhoolekande seaduse § 8 lõike 1 alusel osutatakse isikule, kes on sattunud sotsiaalselt abitusse olukorda elatusvahendite kaotuse või puudumise tõttu, vältimatut sotsiaalabi teenust, mis tagab vähemalt toidu, riietuse ja ajutise majutuse. Vältimatu sotsiaalabi klientidele tagatakse hädavajalik toit: väljastatakse toidupakk, mis sisaldab kiirnuudleid, teed, suhkrut, pasteeti ja leiba. Klient, kellel puuduvad sissetulekud saab üks kord päevas toidupakki senikaua, kuni ta ei ole enam elatusvahendite kaotuse või puudumise tõttu sotsiaalselt abitus olukorras.

Narva Sotsiaaltöökeskus osutab psüühikahäirega inimestele kogukonnas elamise teenust, mille eesmärk on isiku põhivajaduste rahuldamiseks ja arenguks soodsa peresarnase elukorralduse loomine koos majutuse ja toitlustamisega, et suurendada isiku iseseisvat toimetulekut ja arendada igapäevaelu tegevuste korraldamise oskusi ühistes tegevustes osalemise kaudu.

Narva Linnavolikogu 30.06.2010 määruse nr 26 "Supiköögiteenuse osutamise kord Narva linnas" alusel korraldab Narva linna Sotsiaalabiamet supiköögiteenuse osutamist. Teenust, mille eesmärgiks on tasuta toidu saamise võimaluse tagamine vähekindlustatud isikutele, kelle elukohaks on rahvastikuregistri andmetel Narva linn, osutab Narva Sotsiaaltöökeskus.

Narva Sotsiaaltöökeskuse põhimääruse kohaselt osutatakse Narva Sotsiaaltöökeskuse teenuseid Narva linna elanikele tasuta või vastavalt Narva Linnavalitsuse poolt kinnitatud hinnakirjale. Seoses toiduainete ja elektri hindade tõstmisega tuleb kehtestada uued toitlustamise maksumused ja tunnistada kehtetuks Narva Linnavalitsuse 11.05.2022 korraldus nr 365-k „Narva Sotsiaaltöökeskuse poolt osutatavate teenuste raames toitlustamise maksumuse kehtestamine“.

Narva Sotsiaaltöökeskuses on korraldatud toidu valmistamine keskuse keskköögis. Vastavalt Sotsiaalministri 14.11.2002 määruse nr 131 „Tervisekaitsenõuded toitlustamisele tervishoiu- ja hoolekandeasutuses“ nõuetele on Narva Sotsiaaltöökeskus koostanud kalkulatsiooni, mille kohaselt on väljaspool kodu üldhooldusteenust saava isiku toitlustamise maksumus 4,50 eurot/päev, asendushooldusteenust saava lapse toitlustamise maksumus 5,00 eurot/päev, turvakoduteenusel viibiva lapse toitlustamise maksumus 3,00 eurot/päev, kogukonnas elamise teenuse kliendi toitlustamise maksumus 4,00 eurot/päev, toidupakk vältimatu sotsiaalabi teenuse raames 2,10 eurot ja supiköögi ühe toiduportsjoni maksumus on 1,00 euro.

**2. ÕIGUSLIKUD ALUSED**

2.1. Kohaliku omavalitsuse korralduse seaduse § 30 lõike 3 kohaselt kehtestab linnavalitsus oma korraldusega linna asutuse poolt osutatavate teenuste hinnad, arvestades seejuures haldusmenetluse seaduse § 5 lõikes 3 sätestatut.

2.2. Sotsiaalhoolekande seaduse § 16 lõike 1 kohaselt võib sotsiaalteenuse osutamise eest võtta tasu. Kohaliku omavalitsuse üksus kehtestab enda osutatava sotsiaalteenuse eest võetava tasu tingimused ja suuruse. Tasu võtmise otsustab teenuse eest tasuv või teenust osutav asutus.

2.3. Narva Linnavalitsuse 10.09.2014määruse nr 27 "Narva Sotsiaaltöökeskuse põhimäärus" § 1 lõike 8 kohaselt teenused osutatakse Narva linna elanikele tasuta või vastavalt Linnavalitsuse poolt kinnitatud hinnakirjale.

2.4. Haldusmenetluse seaduse § 68 lõike 2 kohaselt haldusakti kehtetuks tunnistamise otsustab haldusorgan, kelle pädevuses oleks haldusakti andmine kehtetuks tunnistamise ajal.

**3. OTSUS**

Kehtestada Narva Sotsiaaltöökeskuse poolt osutatavate teenuste raames toitlustamise maksumused:

3.1. väljaspool kodu osutatava üldhooldusteenuse raames – 4,50 eurot/ päev;

3.2. lapse toitlustamine turvakoduteenuse raames – 3,00 eurot/ päev;

3.3. lapse toitlustamine asendushooldusteenuse raames – 5,00 eurot/ päev;

3.4. kogukonnas elamise teenuse raames – 4,00 eurot/päev;

3.5. toidupakk vältimatu sotsiaalabi teenuse raames – 2,10 eurot;

3.6. supiköögi üks toiduportsjon – 1,00 euro .

**4. RAKENDUSSÄTTED**

4.1.Tunnistada kehtetuks Narva Linnavalitsuse 11.05.2022 korraldus nr 365-k „Narva Sotsiaaltöökeskuse poolt osutatavate teenuste raames toitlustamise maksumuse kehtestamine“.

4.2. Korraldus jõustub 01.01.2023.

4.3. Käesoleva korralduse peale võib esitada Narva Linnavalitsusele vaide haldusmenetluse seaduses sätestatud korras 30 päeva jooksul arvates korraldusest teadasaamise päevast või esitada kaebuse Tartu Halduskohtu Jõhvi kohtumajale halduskohtumenetluse seadustikus sätestatud korras 30 päeva jooksul arvates korralduse teatavakstegemisest.

Katri Raik Üllar Kaljuste

Linnapea Linnasekretär